Opis predmetu zákazky

Predmetom zákazky je **vypracovanie projektovej dokumentácie** potrebnej pre realizáciu stavby - **"Zlepšenie vodného hospodárstva v lesoch obhospodarovaných Urbárskou spoločnosťou obce Jakubany - vybudovanie lesnej akumulačnej nádrže“**

Projektová dokumentácia musí byť vypracovaná:

* v súlade so zákonom č. 50/1976 Zb. o územnom plánovaní a stavebnom poriadku v znení neskorších predpisov, minimálne v rozsahu podľa § 9 vyhl. č. 453/2000 Z.z., ktorou sa vykonávajú niektoré ustanovenia stavebného zákona,
* v súlade s príslušnými STN a EN a všeobecno-technickými požiadavkami na výstavbu,
* v súlade so všeobecne záväznými právnymi predpismi,
* v súlade s pokynmi verejného obstarávateľa (objednávateľa) udelenými zhotoviteľovi na základe zmluvy a dohôd zmluvných strán tak, ako budú obsiahnuté v písomných zápisoch v priebehu zhotovenia diela, ďalej v súlade s príslušnými rozhodnutiami alebo stanoviskami dotknutých orgánov a inštitúcií, pokiaľ majú priamy alebo nepriamy vplyv, resp. dopad na zhotovenie diela.

Projektová dokumentácia musí byť vypracovaná tak, aby ju zadávateľ zákazky mohol použiť v procese výberového konania na výber zhotoviteľa stavebných prác, to znamená v súlade so všeobecnými princípmi:

Technické požiadavky sa nesmú odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby, ak by tým dochádzalo k znevýhodneniu alebo k vylúčeniu určitých záujemcov alebo tovarov, ak si to nevyžaduje predmet zákazky. Takýto odkaz možno použiť len vtedy, ak nemožno opísať predmet zákazky dostatočne presne a zrozumiteľne, a takýto odkaz musí byť doplnený slovami „alebo ekvivalentný“.

Projektovú dokumentáciu je potrebné dodať kompletnú, v rozsahu na stavebné konanie a realizáciu stavby a musí obsahovať minimálne tieto časti :

* zameranie skutkového stavu,
* architektonicko-stavebné riešenie,
* súhrnná technická správa, sprievodná správa a technická správa (s uvedením všeobecných zásad prevencie a základných podmienok na zaistenie bezpečnosti a ochrany zdravia pri práci, a na vylúčenie alebo obmedzenie rizík a faktorov podmieňujúcich vznik pracovných úrazov, chorôb z povolania a iných poškodení zdravia z práce v zmysle zákona č.124/2006 Z.z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov),
* podrobný položkovitý rozpočet a výkaz výmer.

Projektovú dokumentáciu je potrebné obstarávateľovi odovzdať:

* v 6-ich vyhotoveniach v tlačenej verzii (vrátane rozpočtu a výkazu výmer),
* v 6-ich vyhotoveniach v elektronickej verzii (vrátane rozpočtu a výkazu výmer) na CD nosiči v editovateľnom formáte, v akom bola vypracovaná (\*dxf resp. \*dwg, \*doc, \* xls) a aj v needitovateľnom formáte (\*pdf)

Termín dodania PD:

do 17. 04. 2023

Platobné podmienky:

30 % po dodaní PD

70 % najneskôr do konca roka 2023

Opis stavebných prác:

Predmetom projektu je vybudovanie lesnej akumulačnej nádrže v katastri obce Jakubany v mieste existujúceho prírodného jazierka Vošková, ktoré sa nachádza na parcele C KN 2806 k.ú. Jakubany a ďalších priľahlých parcelách prístupných z nespevnených lesných ciest v horskom teréne.

Akumulačná nádrž je budovaná za účelom ochrany lesov pred povodňami, zmiernenie eróznych procesov a najmä na účely ochrany lesov pred požiarmi.

Hrádza akumulačnej nádrže bude vybudovaná z materiálu, ktorý vznikne pri hĺbení a rozšírení existujúceho jazierka. Vyťažená zemina bude použitá pri stavbe hrádze a na úpravu terénu okolo vzniknutej nádrže. Prebytočná zemina a materiál bude použitý na rozšírenie nespevnenej cesty a terénu pod navrhovanou nádržou.

Navrhovaná je hrádza z rôznych materiálov, kde jadro hrádze bude tvorené frakciou 63-250 mm, následné prekryté vrstvou fr.32-63, 16-32 a 0-16mm. Na návodnej strane hrádze a dne nádrže bude vystlaná geotextiliou a tesniacou membránou z PVC následne prekryté fr. 0-32mm osiate trávnatou zmesou. Maximálna výška hrádze na návodnej strane nádrže bude 3m.

Vypúšťanie nádrže a výška hladiny vody v nádrži bude regulovaná cez navrhovaný betónový výpustný mních s dubovými fošňami a prístupovou lávkou z pozinkovaného materiálu a potrubie PVC DN 300 ukončene výpustným objektom so stabilizačným prahom a kamenivom fr.200-300mm.

Vzhľadom na neprístupný terén bude nádrž tvorená zo zemín a materiálov dostupných pri zábere územia. Zásobovanie štrkov a cementu bude riešene mechanizmami spôsobilými na dopravu materiálu v horskom teréne a príprava betónovej zmesi bude prebiehať na mieste pomocou hydraulickej miešacej lyžice.

Prílohou tohto opisu je polohopis a výškopis územia, v ktorom má byť nádrž vybudovaná.

Kapacity navrhovanej nádrže:

Navrhovaný maximálny objem: 9 500 m3

Navrhovaný minimálny objem: 920 m3